CELEX: 32018R1784
Language: da
Date: 2018-07-09 00:00:00
Title: Kommissionens delegerede forordning (EU) 2018/1784 af 9. juli 2018 om ændring af delegeret forordning (EU) nr. 639/2014 for så vidt angår visse bestemmelser om forgrønnelsesmetoder fastsat ved Europa-Parlamentets og Rådets forordning (EU) nr. 1307/2013

20.11.2018   
               
               
                  DA
               
               
                  Den Europæiske Unions Tidende
               
               
                  L 293/1
               
            
         KOMMISSIONENS DELEGEREDE FORORDNING (EU) 2018/1784
         af 9. juli 2018
         om ændring af delegeret forordning (EU) nr. 639/2014 for så vidt angår visse bestemmelser om forgrønnelsesmetoder fastsat ved Europa-Parlamentets og Rådets forordning (EU) nr. 1307/2013
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1307/2013 af 17. december 2013 om regler for direkte betalinger til landbrugere under den fælles landbrugspolitiks støtteordninger og ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 45, stk. 6, litra b), og artikel 46, stk. 9, litra a), og
         ud fra følgende betragtninger:
         
                     (1)
                  
                  
                     I artikel 38-48 i Kommissionens delegerede forordning (EU) nr. 639/2014 (2) fastsættes der supplerende regler de bestemmelser om forgrønnelsesmetoder, der er fastsat ved forordning (EU) nr. 1307/2013.
                  
               
                     (2)
                  
                  
                     Europa-Parlamentets og Rådets forordning (EU) 2017/2393 (3) om ændring af adskillige bestemmelser om forgrønnelsesmetoder som fastsat ved forordning (EU) nr. 1307/2013, trådte i kraft den 30. december 2017. Ændringerne vedrørende forgrønnelsesmetoderne har fundet anvendelse siden den 1. januar 2018. Med henblik på at præcisere og sikre sammenhængen mellem operatørernes relevante forpligtelser kræver disse ændringer, at visse bestemmelser i delegeret forordning (EU) nr. 639/2014 skal tilpasses.
                  
               
                     (3)
                  
                  
                     Hvis medlemsstaterne beslutter, at græsdækkede arealer, der ikke er pløjet op i fem år eller mere, betragtes som permanente græsarealer i henhold til artikel 4, stk. 2, tredje afsnit, litra a), i forordning (EU) nr. 1307/2013, som ændret ved forordning (EU) 2017/2393, eller de beslutter, at permanente græsarealer kan omfatte andre arter, f.eks. bestemte buske eller træer, i henhold til nævnte afsnits litra b), eller de beslutter at visse arealer, der kan afgræsses, betragtes som permanente græsarealer i henhold til nævnte afsnits litra c), bør de om nødvendigt tilpasse deres referenceandel for at tage hensyn til eventuelle betydelige virkninger på denne andel ved at anvende disse beslutninger.
                  
               
                     (4)
                  
                  
                     Som følge af, at medlemsstaterne i henhold til artikel 4, stk. 2, tredje afsnit, litra a), i forordning (EU) nr. 1307/2013, som ændret ved forordning (EU) 2017/2393, fik mulighed for at beslutte, at arealer, der er dækket af græs, og som ikke er pløjet op i fem år eller mere, kan betragtes som permanente græsarealer, kan et græsareal miste sin status som permanent græsareal ikke alene som følge af omlægning til markafgrøder, men også som følge af pløjning. Artikel 44, stk. 1, i delegeret forordning (EU) nr. 639/2014 bør tilpasses for at afspejle denne nye mulighed.
                  
               
                     (5)
                  
                  
                     I artikel 3, nr. 9, litra b), nr. i), i forordning (EU) 2017/2393 indføres tre nye typer miljømæssige fokusområder ved at udvide den nuværende liste med arealer med elefantgræs, arealer med Silphium perfoliatum og braklagt jord til nektarplanter (pollen- og nektarrige arter). Betragtning 45 i forordning (EU) nr. 1307/2013 fremhæver vigtigheden af, at miljømæssige fokusområder etableres på en sammenhængende måde. Det er derfor nødvendigt at præcisere forholdet mellem de nyligt indførte typer miljømæssige fokusområder og de områder, som allerede eksisterer.
                  
               
                     (6)
                  
                  
                     Hvad for det første angår »braklagt jord til nektarplanter«, som var en del af den type miljømæssigt fokusområde, der benævnes »braklagt jord«, bør de eksisterende forvaltningskrav til sidstnævnte type fortsat finde anvendelse. Navnlig bør forbuddet mod landbrugsproduktion, mindstevarigheden, som skal fastsættes af medlemsstaterne, og forbuddet mod anvendelsen af plantebeskyttelsesmidler, der er fastsat for »braklagt jord«, også finde anvendelse på »braklagt jord til nektarplanter«, selvom det er tilladt at så nektarplanter på arealer, der hører under dette nye miljømæssige fokusområde.
                  
               
                     (7)
                  
                  
                     Herudover for at fjerne den tvivl, der kan opstå ved at indføre en ny type miljømæssigt fokusområde, og for at imødegå risikoen for, at afgrøder, der normalt anvendes til produktion, sås på de pågældende arealer, bør det i lyset af biodiversitetsmålet for de miljømæssige fokusområder og i tråd med kravet om ingen produktion præciseres, at sådanne arealer ikke bør indeholde jord med afgrøder, der almindeligvis dyrkes med henblik på at blive høstet.
                  
               
                     (8)
                  
                  
                     Eftersom der i bilag X til forordning (EU) nr. 1307/2013, som ændret ved forordning (EU) 2017/2393, tildeles en større vægtningsfaktor for det nye miljømæssige område »braklagt jord til nektarplanter«, jf. artikel 46, stk. 2, litra m), i forordning (EU) nr. 1307/2013, end til »arealer, der ligger brak«, som omhandlet i artikel 46, stk. 2, litra a), i den nævnte forordning, bør forskellen mellem de to typer miljømæssige fokusområder præciseres. Navnlig med henblik på at sikre retssikkerheden for landbrugere vedrørende de arter, der betragtes som pollen- og nektarrige arter og således som »nektarplanter« i henhold til artikel 46, stk. 2, første afsnit, litra m), i forordning (EU) nr. 1307/2013, bør der udarbejdes en liste over sådanne arter. I betragtning af de forskellige agronomiske betingelser, der gør sig gældende, og de forskellige arter, der findes i Unionen, bør det overlades til medlemsstaterne at vælge, hvilke arter der egner sig. Invasive ikkehjemmehørende arter som defineret i Europa-Parlamentets og Rådets forordning (EU) nr. 1143/2014 (4) bør dog ikke anvendes i disse områder, da de udgør en risiko for den naturlige biodiversitet ved blandt andet at hindre samspillet mellem hjemmehørende planter og bestøvere.
                  
               
                     (9)
                  
                  
                     For at disse arealer skal være til størst mulig nytte for biodiversiteten, bør medlemsstaterne kunne fastsætte eventuelle og supplerende forvaltningskrav, såsom blandinger af forskellige arter. Eftersom forekomsten af ikke-fremherskende græsarter og bistader ikke påvirker biodiversiteten på braklagt jord til nektarplanter, bør det være tilladt at sætte bistader op på disse arealer.
                  
               
                     (10)
                  
                  
                     For at beskytte og forbedre biodiversiteten i overensstemmelse med målsætningerne for »forgrønnelse« bør der fastsættes forvaltningskrav vedrørende anvendelsen af kemiske produkter (mineralsk gødning og plantebeskyttelsesmidler) i de nye typer af miljømæssige fokusområder med elefantgræsog silphium perfoliatum. Navnlig under hensyntagen til plantebeskyttelsesmidlers forholdsvis større skadevirkning på biodiversiteten bør anvendelsen af midlerne på disse arealer forbydes, idet kun bør være tilladt at anvende dem i det første år for at bidrage til arternes etablering. Delegeret forordning (EU) nr. 639/2014 bør derfor ændres.
                  
               
                     (11)
                  
                  
                     Nærværende forordning bør anvendes på støtteansøgninger vedrørende kalenderår fra og med den 1. januar 2018. Dog skal der tages hensyn til den tid, som de nationale myndigheder og landbrugerne har behov for til at tilpasse sig til kravene fastsat i nærværende forordning om de miljømæssige fokusområder, og de tilsvarende ændringer bør først anvendes på støtteansøgninger vedrørende kalenderår fra og med den 1. januar 2019 —
                  
               VEDTAGET DENNE FORORDNING:
         
            Artikel 1
            Ændring af delegeret forordning (EU) nr. 639/2014
            I delegeret forordning (EU) nr. 639/2014 foretages følgende ændringer:
            
                        1)
                     
                     
                        Artikel 43, stk. 3, affattes således:
                        
                           »3.   Medlemsstaterne tilpasser referenceandelen, hvis de skønner, at der er en betydelig indvirkning på udviklingen i andelen, som især skyldes en ændring i det areal, som anvendes til økologisk produktion, en ændring i populationen af deltagere i ordningen for mindre landbrugere, eller når en medlemsstat træffer en beslutning i henhold til artikel 4, stk. 2, tredje afsnit, litra a), b) eller c), i forordning (EU) nr. 1307/2013. I sådanne tilfælde underretter medlemsstaterne straks Kommissionen om den tilpasning, der er foretaget, og begrundelsen herfor.«.
                        
                     
                  
                        2)
                     
                     
                        Artikel 44, stk. 1, affattes således:
                        
                           »1.   Medlemsstaterne kan forpligte den enkelte landbruger til ikke at omlægge, herunder, hvis de anvender artikel 4, stk. 2, tredje afsnit, litra a), i forordning (EU) nr. 1307/2013, ikke at pløje permanente græsarealer uden forudgående individuel godkendelse. Landbrugerne skal oplyses om denne forpligtelse straks og under alle omstændigheder før den 15. november i det år, hvor den pågældende medlemsstat pålægger denne forpligtelse. Denne forpligtelse gælder kun for landbrugere, som er underlagt forpligtelserne i afsnit III, kapitel 3, i forordning (EU) nr. 1307/2013 for så vidt angår permanente græsarealer, der ikke er omfattet af artikel 45, stk. 1, i forordning (EU) nr. 1307/2013.
                           Ved udstedelsen af godkendelsen kan objektive og ikkediskriminerende kriterier, herunder miljømæssige kriterier, lægges til grund. Hvis godkendelsen i første afsnit er betinget af, at et andet areal med det tilsvarende antal hektar udlægges som permanent græsareal, eller, hvis medlemsstaten anvender artikel 4, stk. 2, tredje afsnit, litra a), i forordning (EU) nr. 1307/2013, betinget af, at et andet eller det samme areal udlægges som permanent græsareal, betragtes nævnte areal, uanset artikel 4, stk. 1, litra h), i forordning (EU) nr. 1307/2013, som permanent græsareal fra den første dag efter omlægning, herunder pløjning. Disse arealer skal anvendes til dyrkning af græs eller andet grøntfoder i fem år i træk fra omlægningstidspunktet, herunder pløjningstidspunktet. Såfremt medlemsstaten beslutter det, skal landbrugere, der omlægger arealer, som allerede blev anvendt til dyrkning af græs eller andet grøntfoder, til permanente græsarealer, anvende disse arealer til dyrkning af græs eller andet grøntfoder i det resterende antal år, der kræves for at opnå de fem på hinanden følgende år.«.
                        
                     
                  
                        3)
                     
                     
                        I artikel 45 foretages følgende ændringer:
                        
                                    a)
                                 
                                 
                                    Stk. 2 affattes således:
                                    
                                       »2.   På braklagt jord og på braklagt jord til nektarplanter (pollen- og nektarrige arter) må der ikke finde landbrugsproduktion sted. Medlemsstaterne fastsætter en periode, i løbet af hvilken jorden skal være braklagt i et givet kalenderår. Perioden skal være mindst seks måneder. For så vidt angår braklagt jord til nektarplanter, udarbejder medlemsstaterne en liste med pollen- og nektarrige arter, som skal anvendes. Invasive ikkehjemmehørende arter, jf. artikel 3, stk. 2, i Europa-Parlamentets og Rådets forordning (EU) nr. 1143/2014 (*1), skal ikke opføres på listen. Disse arealer skal ikke indeholde jord med afgrøder, der almindeligvis sås for at blive høstet. Medlemsstaterne kan fastsætte yderligere betingelser. Disse arealer kan omfatte urteagtige arter, forudsat at nektarplanter forbliver fremherskende. Uden at dette anfægter kravet »om ingen produktion«, jf. stk. 10a, kan bistader placeres på braklagt jord til nektarplanter (pollen- og nektarrige arter).
                                       Uanset artikel 4, stk. 1, litra h), i forordning (EU) nr. 1307/2013 forbliver arealer, der ligger brak og braklagt jord til nektarplanter (pollen- og nektarrige arter) i mere end fem år med henblik på gennemførelsen af et miljømæssigt fokusområde, agerjord.
                                    
                                    
                                       (*1)  Europa-Parlamentets og Rådets forordning (EU) nr. 1143/2014 af 22. oktober 2014 om forebyggelse og håndtering af introduktion og spredning af invasive ikkehjemmehørende arter (EUT L 317 af 4.11.2014, s. 35).«,"
                        
                                 
                              
                                    b)
                                 
                                 
                                    Følgende indsættes som stk. 8a:
                                    
                                       »8a.   På arealer med elefantgræs og Silphium perfoliatum forbyder medlemsstaterne anvendelsen af plantebeskyttelsesmidler bortset fra det første år, hvori landbrugeren etablerer de to arter. Medlemsstaterne forbyder eller fastsætter kravene for anvendelse af mineralske gødningsmidler på disse områder under hensyntagen til målsætningen for det miljømæssige fokusområde, navnlig bevarelse og forbedring af biodiversitet.«.
                                    
                                 
                              
                  
         
            Artikel 2
            Ikrafttræden og anvendelse
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes for støtteansøgninger vedrørende kalenderår fra og med den 1. januar 2018.
            Artikel 1, nr. 3, anvendes på støtteansøgninger vedrørende kalenderår fra og med den 1. januar 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. juli 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 347 af 20.12.2013, s. 608.
         
            (2)  Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).
         
            (3)  Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).
         
            (4)  Europa-Parlamentets og Rådets forordning (EU) nr. 1143/2014 af 22. oktober 2014 om forebyggelse og håndtering af introduktion og spredning af invasive ikkehjemmehørende arter (EUT L 317 af 4.11.2014, s. 35).